دستونک
راجی درد ءِ وتی جان ءَ پیوند
میتگ ءَ جوڑآں تئی ھونی شَند
نو ھبر مات ءُ گُھاراں رستگ
نو پہ جنگ ءَ وتارا اسپر بند
باندا تئی لوگ ءَ الم ءَ سُوچیت
مرچی ھمساھگ ءَ مچار مہ کند
چو کہ من شھرئے جارواں گندآں
کوھاں مُردم بہ بیت دبوکہ بند
زِر چو آدینکے ءَ تی دیم ءَ اِنت
میِتگ ءَ انگت آں تی کپتَہ اَند
برات لگور ءِ کہ تتکگ درمُلک ءَ
گُھار زندان ءَ لشکر ءَ کُت بند
چو جمیل شائری تی بے معنا
شَریں شئرئے پہ شھیداں پربند
جمیل آبد